युरो २०२० छनोट : इंग्ल्यान्डको दुर्लभ हार
इंग्ल्यान्डले शुक्रबार युरो २०२० को छनोटमा चेक गणतन्त्रको हातबाट २–१ को हार बेहोरेपछि टोलीको छनोट यात्रा लम्बिएको छ ।
पेरिस — इंग्ल्यान्डले शुक्रबार युरो २०२० को छनोटमा चेक गणतन्त्रको हातबाट २–१ को हार बेहोरेपछि टोलीको छनोट यात्रा लम्बिएको छ ।क्रिस्टियानो रोनाल्डोले भने आफ्नो ६ सय ९९ औं गोल गरेका छन् । त्यसकै मदतमा पोर्चुगलले लक्जेम्बर्गमाथि सजिलो जित निकाल्यो । ह्यारी केनको पेनाल्टी गोलको मदतमा इंग्ल्यान्डले सुरुमै अग्रता लिएको थियो । यो छनोटमा उनको सातौं व्यक्तिगत गोल हो । तर यसअघि रिभर्ज फिक्सरमा ५–० को हार खाएको चेक टिमका लागि जाकुब ब्राबेकले बराबरी गोल गरे । खेल सकिन ५ मिनेटअगाडि जेडनेक ओन्ड्रासेकले निर्णायक गोल गरेका थिए । खेलपछि इंग्ल्यान्ड व्यवस्थापक गारेथ साउथगेटले भने, ‘आज हाम्रो प्रदर्शन जितका लागि पर्याप्त थिएन ।’इंग्ल्यान्ड अन्तिम पटक सन् २०१० को युरो छनोटमा फराजित रहेको थियो । त्यति बेला युत्रेनको हातबाट इंग्ल्यान्डले माथ खाएको हो । पराजित रहे पनि इंग्ल्यान्ड आफ्नो समूहको शीर्षस्थानमा छ । अर्को खलमा विश्व च्याम्पियन फ्रान्सले ओलिभर जिरुडको निर्णायक गोलमा आइसल्यान्डलाई १–० ले हरायो । फ्रान्स आफ्नो समूहमा टर्कीसँगै शीर्षस्थानमा छ । युभेन्ट्स स्टार रोनाल्डोले पोर्चुगलका आफ्नो ९४ औं अन्तर्राष्ट्रिय गोल गरेर टिमलाई लक्जेम्बर्गमाथि ३–० ले विजयी गराए । बर्नार्डो सिल्भाको गोलमा अग्रता लिएको पोर्चुगलका लागि रोनाल्डोले ६५ औं मिनेटमा दोस्रो गोल थपे । तेस्रो गोल गोनकालो गुडेसको नाममा रह्यो ।